Eigil Andersen (SF), 2011-02-08:
Som det allerede er blevet nævnt, har vi jo oplevet en hel del groteske eksempler på, at syge på en meget upassende måde er blevet indkaldt til samtaler på jobcentrene eller er blevet sendt i særdeles upassende aktivering.
Det drejer sig om meget alvorligt syge, og der er fra talerstolen blevet nævnt alvorligt kræftsyge mennesker, som absolut ikke burde have været til samtale eller sendt i aktivering.
Men vi har også set andre groteske eksempler, hvor man, hvis man f.eks. har et ukompliceret benbrud, som egentlig gror sammen af sig selv, der skal bare gå en vis periode, er sendt i unødvendig aktivering.
Man kan spørge sig selv om, hvorfor vi har set alle de her groteske eksempler.
Det har vi, fordi regeringen for et par år siden sammen med Dansk Folkeparti vedtog nogle meget, meget firkantede regler, som betød, at alle behandles over en kam.
Det er altid problematisk, når mennesker i forskellige situationer, når vi taler om sygdom, bliver behandlet på baggrund af meget, meget firkantede regler.
Hvis det havde været sådan, at regeringen og Dansk Folkeparti for et par år siden havde lyttet til os i oppositionen og havde lyttet til vores advarsel mod at indføre sådan et firkantet system, havde vi undgået alle de skrækkelige eksempler, der har været fremme i medierne, som både er umenneskelige over for de alvorligt syge og et spild af ressourcer brugt på dem, der, undskyld udtrykket, bliver raske af sig selv.
Det gjorde man ikke dengang, og nu er vi så fremme ved, at virkeligheden efter et på års forløb er ved at trænge igennem til selv den borgerlige regering og dens støtteparti, Dansk Folkeparti.
Det må da hilses velkomment, at det omsider ser ud til, at vi slipper af med nogle af de her firkantede regler.
Derfor er SF's grundholdning til det her da også positiv, men hvor ville det dog have været dejligt, hvis man havde lavet lovgivningen ordentligt fra starten af.
Det var i hvert fald ikke noget med, at man savnede oplysninger om, hvordan det kunne gøres.
Det var bl.a. ud fra det, som vi sagde fra SF's side og også fra andre oppositionspartiers side.
En anden side af sagen er så, at vi må se i øjnene, at vi stadig væk har et rigtig dårligt refusionssystem i forbindelse med aktivering af syge.
Det er en lovgivning, som vi behandlede før jul, hvor der stadig væk er indbygget en enorm kassetænkning i det system, som vores beskæftigelsesminister og regeringens flertal har lavet.
Det er sådan, at kommunerne får 50 pct. refusion af sygedagpenge, hvis de sender syge i virksomhedsrettet aktivering, men kun 30 pct., hvis det er til andre former for aktiviteter.
Der tror vi stadig væk, at det refusionssystem vil indebære, at der vil være ressourcesvage sygedagpengemodtagere, som ikke er parate til løntilskudsjob, som ikke er parate til virksomhedspraktik, som stadig væk vil komme i klemme.
Det har vi også givet udtryk for i forbindelse med den ændring af sygedagpengeloven, som beklageligvis blev vedtaget før jul, og det var så den diskussion.
I dag står vi så med det her lovforslag, som vil gøre, at en del af de firkantede regler, som langtidssyge har været udsat for, vil forsvinde.
Det er vi selvfølgelig positive over for.
Men vi vil selvfølgelig støtte et fremskridt, også selv om det efter vores opfattelse kommer cirka to år for sent.